钦定古今图书集成/明伦汇编/氏族典/第392卷 > 李昭述
## 钦定古今图书集成/明伦汇编/氏族典/第392卷 > 李昭述

按《宋史李昉传》：“昉孙昭述，字仲祖，以父荫为校书郎。
召试，赐进士出身，为刑部详覆官，累迁秘书丞。群牧
制置使曹利用荐为判官，知开封县，特迁尚书屯田
员外郎，知常州，迁为三司度支判官，改河北转运使，
徙湖南潭州。戍卒愤监军酷暴，欲构乱。或指昭述谓
曰：‘如李公长者何可负’？其谋遂寝。加直史馆，徙陕西”
转运使，纠察在京刑狱，累迁刑部郎中，以右谏议大
夫为河北都转运使。宣抚使表其能，除龙图阁直学
士、知澶州。又为枢密直学士、真定府路安抚使、知成
德军。改龙图阁学士、知秦州。谏官言“昭述庸懦，不可
负重镇”，留真定府。居四年，入领三班院，以翰林侍读
学士知郑州。未几，知通进银台司，判太常寺，累迁尚
书右丞，疾卒。李氏居京城北崇庆里，凡七世不异。爨
至昭述，稍自丰殖，为族人所望，然家法亦不隳。